Студентым и «уасэр»
УФ-м Егъэджэныгъэмрэ щIэныгъэмкIэ и министерствэм иубзыхуащ къэралым и еджапIэ нэхъыщхьэхэм ахъшэ зэрахуиутIыпщыну щIыкIэр.
Мылъку нэхъыбэ дыдэ зыхухахынур иджыпсту япэ ирагъэщ IэщIагъэхэм (медицинэ биохимие, медицинэ биофизикэ, медицинэ кибернетикэ, компьютер, хъыбарегъащIэ шынагъуэншагъэхэр къызэзыгъэпэщ, электроэнергетикэмрэ ракетэ комплексымрэ космонавтикэмрэ) щыхуагъэхьэзыр еджапIэхэрщ. Апхуэдэхэм щеджэ дэтхэнэ студентми хуэзэу къэрал бюджетым къыхэкIыу 2013 гъэм сом мини 112-рэ еджапIэхэм иратынущ.
Бакалавр е IэщIагъэлI ягъэхьэзырын папщIэ лабораторэ Iэмэпсымэ лъапIэ къэзыгъэсэбэпын хуей хъухэм папщIэ зы илъэсым къриубыдэу сом мин 69-рэ хуаутIыпщынущ.
Iэмэпсымэ гуэри егъэджэныгъэм къыщызымыгъэсэбэп студентым и «уасэр» сом мин 63-рэщ. Зи гугъу тщIыр еджапIэ нэхъыщхьэхэм нэхъыбэу щагъэхьэзыр тхыдэджхэрщ, психологхэрщ, журналистхэрщ, математикхэрщ, юриспруденцэм хуеджэхэрщ.
Магистрантым бюджетым нэхъыбэ хухех. Ар япэ ирагъэщ IэщIагъэхэм хуеджэу щытмэ, зы цIыхум хуэзэу сом мини 128-рэ университетхэм, институтхэм щыхухахынущ, Iэмэпсымэ гуэри къэзымыгъэсэбэпхэм папщIэ — сом мин 74-рэ.
Гуманитар щIэныгъэхэм хуеджэ аспирантым сом мин 75-рэ хуаутIыпщынущ, ауэ IэщIагъэ «нэхъапэхэм» хуагъэхьэзырхэм сом мини 133-рэ трагъэкIуадэ. Ауэ щыхъукIи, докторантхэм хуаутIыпщ ахъшэр зыкъомкIэ нэхъ мащIэщ.
Къыхэгъэщыпхъэщ бюджетым къыхэкI мылъкур еджапIэм нэхъ Iэмалыншэ дыдэхэм фIэкIа зэрытримыгъэкIуадэр — егъэджакIуэхэм я улахуэм, коммунальнэ Iуэхутхьэбзэхэм я уасэм, IэщIагъэлIхэм я щIэныгъэм щыхагъахъуэ курсхэм гъэкIуэным, студентхэм папщIэ щэнхабзэ зэхыхьэхэр къызэгъэпэщыным, нэгъуэщIхэми.
ЕджапIэр лэжьэным текIуадэ ахъшэм и нэхъыбэр езым къилэжьыжын хуейуэ аращ, грантхэр къахькIэрэ е щIэныгъэ-къэхутэныгъэ лэжьыгъэхэр ирагъэкIуэкIкIэрэ.
Лихачевэ Наталье.
«Российская газета».
